C 15/88
EL
Επίσημη Εφημερίδα της Ευρωπαϊκής Ένωσης
12.1.2022
Τετάρτη 19 Μαΐου 2021
25. επαναλαμβάνει τη σημασία της ελευθερίας και της ανεξαρτησίας των μέσων ενημέρωσης ως μίας από τις βασικές αξίες της ΕΕ και ως ακρογωνιαίου λίθου κάθε δημοκρατίας· εκφράζει τη σοβαρή ανησυχία του για τα δυσανάλογα και αυθαίρετα μέτρα που περιορίζουν την ελευθερία της έκφρασης, την ελευθερία των μέσων ενημέρωσης και την πρόσβαση στην ενημέρωση στην Τουρκία, όπου η αντιτρομοκρατική νομοθεσία συχνά χρησιμοποιείται καταχρηστικά με στόχο τη φίμωση της κριτικής, εν μέσω ασφυκτικής έλλειψης πολυφωνίας στα μέσα ενημέρωσης· ζητεί από την Τουρκία να διασφαλίσει κατά προτεραιότητα την ελευθερία των μέσων ενημέρωσης και την ελευθερία του λόγου στις πλατφόρμες των μέσων κοινωνικής δικτύωσης, μεταξύ άλλων με τη μεταρρύθμιση του άρθρου 299 του Ποινικού Κώδικα (περί προσβολής του Προέδρου), το οποίο χρησιμοποιείται συστηματικά για τη δίωξη συγγραφέων, ρεπόρτερ, αρθρογράφων και εκδοτών, και να αποφυλακίσει και να αθωώσει αμέσως όλους τους δημοσιογράφους, συγγραφείς, υπαλλήλους μέσων ενημέρωσης και χρήστες των μέσων κοινωνικής δικτύωσης που κρατούνται παράνομα για την άσκηση του επαγγέλματός τους και των αστικών τους δικαιωμάτων· σημειώνει ότι, μολονότι το περασμένο έτος ο αριθμός των φυλακισμένων δημοσιογράφων μειώθηκε από 160 σε πάνω από 70, ο αριθμός αυτός παραμένει πολύ υψηλός και εξακολουθεί να αποτελεί αιτία σοβαρής ανησυχίας, καθώς και ότι πολύ συχνά φυλακίζονται άνθρωποι για μη τεκμηριωμένους λόγους· καλεί τις τουρκικές αρχές να επιδείξουν μηδενική ανοχή σε όλα τα περιστατικά σωματικής και λεκτικής κακοποίησης ή απειλών κατά δημοσιογράφων και να επιτρέψουν στα μέσα ενημέρωσης που είχαν κλείσει αυθαίρετα να επαναλειτουργήσουν· εκφράζει βαθιά ανησυχία για την απόφαση του επαρχιακού δικαστηρίου της Κωνσταντινούπολης, της 20ής Οκτωβρίου 2020, να ανατραπούν οι προηγούμενες αθωώσεις και να ξαναδικαστούν ο εκπρόσωπος των Δημοσιογράφων Χωρίς Σύνορα Τουρκίας Erol Önderoğlu, η υπερασπίστρια των ανθρωπίνων δικαιωμάτων Şebnem Korur Fincancı και ο συγγραφέας και δημοσιογράφος Ahmet Nesin, οι οποίοι κατηγορούνται για διάφορα εγκλήματα, συμπεριλαμβανομένης της διάδοσης τρομοκρατικής προπαγάνδας, λόγω της συμμετοχής τους σε εκστρατεία αλληλεγγύης προς μια εφημερίδα, και αντιμετωπίζουν έως και 14,5 έτη κάθειρξης· 26. εκφράζει τη σοβαρή ανησυχία του για τον αρνητικό αντίκτυπο που θα έχει στην ελευθερία της έκφρασης ο νόμος για τη ρύθμιση των δημοσιευμάτων στο διαδίκτυο και την καταπολέμηση των εγκλημάτων που διαπράττονται μέσω των εν λόγω δημοσιευμάτων, του Ιουλίου του 2020, καθώς θέτει νέες δρακόντειες υποχρεώσεις στους παρόχους μέσων κοινωνικής δικτύωσης, δίνει στην κυβέρνηση εκτεταμένες εξουσίες να λογοκρίνει το διαδικτυακό περιεχόμενο και παρέχει περαιτέρω λόγους δίωξης των χρηστών των μέσων κοινωνικής δικτύωσης· σημειώνει την άρση της απαγόρευσης της Wikipedia, αλλά τονίζει ότι περισσότεροι από 400 000 ιστότοποι παραμένουν μπλοκαρισμένοι και ότι εξακολουθούν να ισχύουν διάφοροι περιορισμοί στη χρήση των μέσων κοινωνικής δικτύωσης· 27. εκφράζει τη βαθιά ανησυχία του για την έλλειψη ανεξαρτησίας και αμεροληψίας δημόσιων φορέων, όπως το Ανώτατο Συμβούλιο Ραδιοτηλεόρασης (RTÜK) και ο Διαφημιστικός Οργανισμός Τύπου (BİK), που χρησιμοποιούνται ως εργαλείο για την αυθαίρετη αναστολή, απαγόρευση, επιβολή προστίμων ή πρόκληση οικονομικής ασφυξίας σε μέσα ενημέρωσης που θεωρούνται επικριτικά προς την κυβέρνηση, κάτι που καθιστά δυνατό τον σχεδόν πλήρη έλεγχο των μέσων μαζικής ενημέρωσης· εκφράζει τη λύπη του για την ακύρωση, το 2019, περισσότερων από 700 δελτίων δημοσιογράφων από τη Διεύθυνση Επικοινωνιών της Προεδρίας και για τις δυσκολίες που αντιμετωπίζουν τοπικοί και διεθνείς δημοσιογράφοι κατά την επιτέλεση της εργασίας τους· 28. εκφράζει την ικανοποίησή του για την ύπαρξη μιας δυναμικής, πλουραλιστικής, δραστήριας και ετερογενούς κοινωνίας των πολιτών στην Τουρκία, παρά τη μαζική πολιτική καταστολή, καθώς αποτελεί έναν από τους λίγους εναπομείναντες ελέγχους στην τουρκική κυβέρνηση και έχει τη δυνατότητα να βοηθήσει τη χώρα να αντιμετωπίσει τις βαθιές πολιτικές και κοινωνικές της προκλήσεις· εκφράζει τη βαθιά του ανησυχία για την περαιτέρω οπισθοδρόμηση που επηρεάζει τις ελευθερίες του συνέρχεσθαι και του συνεταιρίζεσθαι και καταγγέλλει το αυθαίρετο κλείσιμο οργανώσεων της κοινωνίας των πολιτών, συμπεριλαμβανομένων σημαντικών μη κυβερνητικών οργανώσεων και μέσων ενημέρωσης για τα ανθρώπινα δικαιώματα· καταδικάζει, στο πλαίσιο αυτό, τον νέο νόμο του Δεκεμβρίου του 2020 για την πρόληψη της χρηματοδότησης της διάδοσης όπλων μαζικής καταστροφής, ο οποίος παρέχει στο τουρκικό Υπουργείο Εσωτερικών και στον Πρόεδρο εκτεταμένη εξουσία περιορισμού των δραστηριοτήτων των μη κυβερνητικών οργανώσεων, των επιχειρηματικών συμπράξεων, των ανεξάρτητων ομάδων και ενώσεων, και φαίνεται ότι αποσκοπεί στον περαιτέρω περιορισμό και έλεγχο της κοινωνίας των πολιτών· υποστηρίζει ένθερμα την έκκληση διαφόρων ειδικών εκπροσώπων των Ηνωμένων Εθνών προς την κυβέρνηση της Τουρκίας να αναθεωρήσει τη νομοθεσία αυτή, προκειμένου να διασφαλιστεί η συμμόρφωση της Τουρκίας με τις διεθνείς υποχρεώσεις της σε θέματα ανθρωπίνων δικαιωμάτων· καλεί την Τουρκία να θεωρεί τους επικριτές ή τους διαφωνούντες, συμπεριλαμβανομένων των υπερασπιστών των ανθρωπίνων δικαιωμάτων, των πανεπιστημιακών και των δημοσιογράφων, ως πολύτιμους συντελεστές στον κοινωνικό διάλογο και όχι ως αποσταθεροποιητικές δυνάμεις· 29. εκφράζει τη λύπη του για τη μαζική υποβάθμιση της πανεπιστημιακής ελευθερίας στην Τουρκία, ιδίως για τις συνεχείς παραβιάσεις των δικαιωμάτων των Πανεπιστημιακών για την Ειρήνη, παρά την απόφαση του Συνταγματικού Δικαστηρίου του Ιουλίου του 2019, και για τις τροποποιήσεις του τουρκικού νόμου για το Συμβούλιο Ανώτατης Εκπαίδευσης, οι οποίες προσθέτουν περαιτέρω περιοριστικά μέτρα σε αυτά που βρίσκονται ήδη σε ισχύ· 30. καταδικάζει τη βίαιη καταστολή από τις τουρκικές αρχές των διαδηλώσεων που σχετίζονται με τον διορισμό, από την κυβέρνηση, του πρύτανη του Πανεπιστημίου Μπογκαζίτσι· εκφράζει αποτροπιασμό για τη μαζική κράτηση φοιτητών, την υπερβολική χρήση βίας από την αστυνομία σε ειρηνικές διαδηλώσεις, την απόφαση του κυβερνήτη της Κωνσταντινούπολης να απαγορεύσει επιλεκτικά κάθε είδους συναθροίσεις και διαδηλώσεις στην περιοχή γύρω από το πανεπιστήμιο, την παρουσίαση διαδηλωτών — και συγκεκριμένα, φοιτητών, αποφοίτων και πανεπιστημιακών — ως τρομοκρατών, και τη στοχοποίηση των ομάδων ΛΟΑΤΚΙ· καλεί την Τουρκία να αποσύρει τις κατηγορίες και να αποφυλακίσει όσους κρατούνται αυθαίρετα επειδή άσκησαν το δικαίωμά τους για ειρηνική συνάθροιση·